b"\n_START_ARTICLE_\nHedehusene\n_START_PARAGRAPH_\nHedehusene i H\xc3\xb8je-Taastrup kommune er en nord\xc3\xb8stsj\xc3\xa6llandsk tettsted med 11\xc2\xa0404 innbyggere (2008), beliggende ved banestrekningen K\xc3\xb8benhavn-Roskilde. Byen tilh\xc3\xb8rer Region Hovedstaden og fungerer som drabantby til Hovedstadsomr\xc3\xa5det. Hedehusene oppstod opprinnelig ved den f\xc3\xb8rste jernbanestrekningen fra K\xc3\xb8benhavn mot Vestsj\xc3\xa6lland.\n_START_SECTION_\nHistorie\n_START_PARAGRAPH_\nKallerupsteinen er en av Danmarks eldste runesteiner. Steinen er fra ca. 800\xe2\x80\x93825. Den ble funnet ved Kallerup, nord for Hedehusene i 1827. Steinen er i dag oppstilt ved Ansgarkirken. Teksten er: \xc2\xabHornbores, Svides \xc3\xa6tlings sten.\xc2\xbb_NEWLINE_Kirken fikk nettopp sitt navn etter Ansgar ved innvielsen i 1921. Han kom nemlig til landet i samme periode. _NEWLINE_P\xc3\xa5 Kallerupsteinen ses to sm\xc3\xa5 sk\xc3\xa5lformede fordypninger. De menes \xc3\xa5 v\xc3\xa6re elementer i en kult og er mye eldre enn runetegnene. _NEWLINE_Ved anleggelsen av den f\xc3\xb8rste anlagte landeveien (Kongeveien) mellom K\xc3\xb8benhavn og Roskilde i 1642, \xc3\xb8nsket kong Christian IV at det skulle bygges et hus for en kronefogd til bevoktning av bommer ved veien. Dette ble det f\xc3\xb8rste huset p\xc3\xa5 heden' \xe2\x80\x93 senere Hedehusene. Man kan derfor med rette si at kong Christian IV er Hedehusenes grunnlegger. Veiens status som kongevei ble fjernet om lag 20 \xc3\xa5r senere og Kongens Hedehus bele kro. _NEWLINE_Kongeveien forfalt, men ble p\xc3\xa5 1700-tallet erstattet av den n\xc3\xa5v\xc3\xa6rende Roskildevej, som ogs\xc3\xa5 passerer Hedehusene. Det er i Hedehusene at Roskildevej (veien fra K\xc3\xb8benhavn mot Roskilde) g\xc3\xa5r over i K\xc3\xb8benhavnsvej (veien fra Roskilde mot K\xc3\xb8benhavn). _NEWLINE_En kro ble til to-tre kroer, men det er stort sett det som skjedde i Hedehusene frem til jernbanen ble bygget i 1847. At det ble anlagt en stasjon i Hedehusene skyldtes f\xc3\xb8rst og fremst at datidens lokomotiver ofte m\xc3\xa5tte fylle p\xc3\xa5 vann. Mange amerikanske byer er blitt til av samme grunn. I Hedehusene gikk det imidlertid fortsatt mange \xc3\xa5r f\xc3\xb8r det kom et par hus rundt kroen og stasjonen. Det var langt til landsbyene Kallerup, Fl\xc3\xb8ng og Baldersbr\xc3\xb8nde. _NEWLINE_Fra \xc3\xa5rhundreskiftet og fremover skjedde det en betydelig vekst i Hedehusene, f\xc3\xb8rst satt i gang av Hedehusene T\xc3\xa6glverk, som i begynnelsen av 1900-tallet var landets st\xc3\xb8rste og senere blant de st\xc3\xb8rste pukkverkene i omr\xc3\xa5det. Hedehusene stasjon var en av de st\xc3\xb8rste godsbaneg\xc3\xa5rdene da dagens, den tredje stasjonen i Hedehusene, ble innviet i 1917.\n_START_SECTION_\nHedehusene i dag\n_START_PARAGRAPH_\nI dag har Hedehusene voks sammen med Kallerup og Fl\xc3\xb8ng i nord og Baldersbr\xc3\xb8nde i \xc3\xb8st. Hovedgaten, som Roskildevej begynner fra, er den viktigste handelsgaten. Rockwool som finnes vest for byen, er den st\xc3\xb8rste arbeidsplassen. _NEWLINE_Hedeland s\xc3\xb8r og vest for byen er et enest\xc3\xa5ende og s\xc3\xa6rpreget naturomr\xc3\xa5de i tidligere grusomr\xc3\xa5der.\n_START_SECTION_\nInnvandrere\n_START_PARAGRAPH_\nFra slutten av 1970-\xc3\xa5rene til begynnelsen av 1980-\xc3\xa5rene bosatte de f\xc3\xb8rste innvandrerne seg i Hedehusene, og de var blant de f\xc3\xb8rste som leide boliger i Charlotteager rett etter oppf\xc3\xb8ringen. I dag kan man st\xc3\xb8te p\xc3\xa5 beboere av flere ulike nasjonaliteter, som er rundt 30 i antall. Imidlertid er den st\xc3\xb8rste innvandrergruppen fra Tyrkia, hovedsakelig fra byene Sivas, Konya og Ankara. Men det bor ogs\xc3\xa5 mindre grupper fra det tidligere Jugoslavia (Bosnia), Kosovo, Kroatia, Pakistan, Marokko, Iran og Irak. _NEWLINE_Det er omkring 1\xc2\xa0000\xe2\x80\x931\xc2\xa0500 innvandrere i Hedehusene."